Ullsfjorden

**Ullsfjorden** (nordsamisk: Moskavuotna ; kvensk: *Moskivuono*; finsk: *Ullsfjorden* eller *Moskivuono*) er en fjord i kommunene Tromsø, Lyngen og Karlsøy i Troms. Fjorden er 110&nbsp;kilometer lang i henhold til kartverkets målinger; NAF Veibok oppgir 75 kilometer. 

Fjorden strekker seg fra Lyngstuva i nord, til Sjøvassbotn i sør og skjærer inn i et alpint område med mange tinder, små breer, elver og vann. Den sørlige delen av fjorden, fra Storstraumen til Sjøvassbotn, kalles ofte Sørfjorden. Fra Sjøvassbotn er det kun 2,5&nbsp;kilometer over til Balsfjord. Rett nord for Storstraumen går fjordarmen Kjosen ca. 12&nbsp;kilometer østover, til den møter det 3&nbsp;kilometer brede Lyngseidet. Vest for fjorden ligger halvøya Stuoranjárga, i øst ligger Lyngenhalvøya med Lyngsalpan og fjellet Jiehkkevárri på  meter over havet. Fjorden krysses av bilfergen Breivikeidet–Svensby og det planlegges en bru over fjorden, Ullsfjordforbindelsen.

## Etymologi
Navnet *Ullsfjord* er sammensatt av navnet til guden Ull fra norrøn mytologi og ordet «fjord». Ull var guden – åsen – for jakt og skigåing.  

*Moskavuotna,* som av *mosku* og *vuotna,* betyr Svartskoddefjorden.

Noen samer omtaler også Ullsfjord som Olggosvuotna, som  er satt sammen av ordene olggos og vuotna, som oversettes til utfjord.   

## Bildegalleri

Fil:Ytternebba.jpg|Offersteinen «Finnkjerka», Ytternebba i Ullsfjorden 
Fil:Ferrycrosstheullsfjord72.jpg|Ferga over Ullsfjorden  


## Kraftutbygging i Ullsfjorden (Sørfjorden)
I 2010 mottok NVE søknader fra Troms Kraft Produksjon AS, Skognes og Stordalen kraftlag A/S / Fjellkraft og fra Småkraft AS, om utbygging av syv småkraftverk i den indre del av Ullsfjorden (Sørfjorden). I tillegg behandlet NVE en søknad om å bygge en ny 132 kV-kraftlinje i området. NVE opplyste at søknadsbehandlingen ville vurdere alle kraftverkene samlet, for å få totalutredet konsekvensene. I 2013 sendte NVE sin anbefaling til Olje- og energidepartementet i januar 2013, og frarådet utbygging for fire av de prosjekterte småkraftverkenes vedkommende. De kraftverkene som NVE anbefalte å godkjenne, ville få en årsproduksjon på 86 GWh, mens de som NVE frarådet å tillate, ville kunne fått en produksjon på 211,3 GWh. Av positive effekter er blant annet nevnt miljøvennlig energiproduksjon og lokal verdiskapning, samt skatter til det offentlige. Imidlertid er disse prosjektene av Naturvernforbundet vurdert til å være noen av de mest kontroversielle i Norge per 2013/2014. Det er også flere lokale interessenter som har vært negative til planene.

Det var Ritaelva kraftverk, Sveingard kraftverk med regulering av Skogneselva, samt Turrelva kraftverk I i Turrelva som NVE anbefalte departementet å tillate. NVE frarådet å tillate bygging av Skognesdalen kraftverk, Rieppeelva kraftverk og Steinnes kraftverk med regulering av blant annet Skogneselva, Stordal kraftverk med regulering av Stordalelva og Turrelva kraftverk II i den øverste delen av Turrelva. 

I 2015 fikk Troms Kraft Produksjon konsesjon til å bygge Stordal kraftverk, og Skognes og Stordalen Kraftlag AS fikk konsesjon til å bygge Ritaelva kraftverk og Sveingard kraftverk. 

I 2018 ble det inngått en avtale mellom Småkraft AS og energiselskapet Nordkraft om at Nordkraft skulle bygge to kraftverk ved Ullsfjorden; Ritaelva kraftverk og Sveingard kraftverk. Når de to kraftverkene var ferdigbygget, skulle Småkraft AS kjøpe dem av utbyggeren. 

Våren 2022 meldte Nordkraft at de to kraftverkene i Ullsfjorden som var omhandlet i kontrakten med Småkraft AS, stod ferdige. 

## Referanser




## Eksterne lenker
* Ullsfjord i utvikling
* NVE - Planer for vannkraft i Ullsfjorden.